Mikaa 1
1
Nɛmɛ ɛ ruac Kuɔth Nhial mëë ci ben kä gök ni Mikaa raan rööl mi cɔali Mo-rɛ-cɛth, mëë ruec ni Yo-tham kɛnɛ A-ɣadh kɛ Ɣidh-ki-yaa, kua̱r Juda tin di̱t, mëë cɛ nyuɔ̱th jɛ kɛ kui̱ Tha-mɛ-ria kɛnɛ Jɛ-ru-tha-lɛm.
Pa̱r kɛ kui̱ Tha-mɛ-ria kɛnɛ Jɛ-ru-tha-lɛm
2
Liɛŋɛ nɛmɛ yɛn dör diaal,
kä liŋɛ lö wi̱c muɔ̱ɔ̱n, kɛ tin
diaal tin cieŋ thi̱n.
Kuäär ni Kuoth ɛ neendun,
ɛn Kuoth Nhial ni luaakdɛ
min rɛl rɔ.
3
Nɛ̈nɛ jɛ, Kuoth Nhial bëë kɛ
ni guäth cieŋädɛ,
bɛ ben ja̱l wuɔ̱thni päämni
wi̱i̱ muɔ̱ɔ̱n.
4
Kä bi pääm thia̱y ciöknikɛ,
ce̱tkɛ kɔl rɛy maac,
Kä bi lööli rɔ ba̱k, ce̱tkɛ pi̱w,
ti ca wuɔc guäth mi lɛ̈ɛ̈r.
5
Kɛn tɔ̱tɔ̱ diaal bäkɛ kɛ kui̱
dui̱rä Je-kɔb,
kɛnɛ dueer tin ca la̱t ɛ thok
duëël I-thɛ-rɛl.
Kä duer I-thɛ-rɛl ɛŋu?
/Ciɛ gua̱th palä kuthni
ji̱ Tha-mɛ-ria?
Kä dueer thuɔk duëël Juda ɛŋu?
/Ciɛ gua̱th palä kuthni
ji̱ Jɛ-ru-tha-lɛm?
6
Kɛ kui̱c ɛmɔ ɣän bä Tha-mɛ-ria
jak kä di̱r juaacni
rɛy dɔaar,
ala gua̱th pi̱thä ka̱a̱kni wal
kɛ kui̱ kɔaŋ.
Kä ɣän bä päämkɛ yuɔr
ni rɛy lo̱o̱lä,
kä bä keŋkɛ jak kä jɔc.
7
Kä ba kuthkɛ diaal tiath
ni ŋëëtni,
kä ba tin diaal tin
ca thöp rɛy
luaak riäärädɛ waŋ kɛ mac,
kä bä kolaaŋkɛ diaal dup.
Kɛ ɣöö cɛ tin kɔakɛ leerɛ mat,
kä bi kɛn loc jɔk nikɛ duɔ̱p
leerä.
8
Kɛ kui̱ kä nɛmɛ, ɣän bä wiee
kä bä pa̱r.
Ɣän bä ja̱l kɛ pa̱a̱tkä
kä bä te juutdä.
Ɣän bä wiee ce̱tnikɛ rɛɛl,
kä bä pa̱r ce̱tnikɛ wuɔ̱t.
9
Kä /ci buɔ̱ɔ̱tkɛ bi gɔw,
kä cɛ ben kä Juda,
kä cɛ cop ni thiekni Jɛ-ru-tha-lɛm
guäth in cieŋ nɛɛkä thi̱n.
Cuɔ̱p gua̱n tɛ̈r kä Jɛ-ru-tha-lɛm
10
/Cuarɛ jɛ lat kä Gɛ̈th
kä /cuarɛ wiee.
Kä yɛn ji̱ Beth-ɔp-ra,
dalɛ ni rɔ̱ rɛy tupä duëël
pärä.
11
Kä yɛn ji̱ Ca-pir wiaa baaŋ
a thil bieyni.
Kä /ci nɛy tin cieŋ kä Dhää-nan
bi ben raar.
Kä ji̱ Beth-e-dhɛl pärkɛ,
thilɛ gua̱a̱th luäkä ɛn wi̱ni.
12
Kä nɛy tin cieŋ kä Ma-roth
liɛpkɛ luäk a bɛc,
kɛ ɣöö ci Kuoth Nhial da̱k nööŋ
thiekä Jɛ-ru-tha-lɛm.
13
Kä yɛn ji̱ La-kic,
yiënɛ jio̱ŋko̱o̱ri
kɛ thurbiɛɛli.
Kɛ yɛn kɛn tëë jekɛ duer kä
ji̱ I-thɛ-rɛl,
kä cia ji̱ Dha-yɔn cu jak
kä dui̱r.
14
Kɛ kui̱c ɛmɔ bi yɛn muc däkä
piɛny thöp ji̱ Mo-rɛ-cɛth-gath.
Kä bi wi̱i̱ Ak-dhib a ti kaŋkɛ
kua̱r I-thɛ-rɛl.
15
Kä yɛn ji̱ Mo-rɛ-cɛth,
bä yɛ nyɔk,
kɛ nöŋ ram mi bi yɛ käp.
Kä bi wuɔ̱t I-thɛ-rɛl wä kä
Ä-du-lam.
16
Kä muɔ̱tdɛ wuɔ̱thkun kɛ kui̱ pärä
gankun tin nhɔakɛ.
Muɔcɛ rɔ̱ wok ce̱tkɛ nyoŋgol
kɛ ɣöö ba gaatkun naŋ pɛɛcä.
